Source: http://inatsisit.gl/lov?rid=%7B2FF5F536-51DD-44D9-8B40-1697A36D85E0%7D
Timestamp: 2019-12-13 23:12:24+00:00

Document:
Qaartiterutissat pillugit Namminersornerullutik Oqartussat nalunaarutaat nr. 16, 16. juli 2007-imeersoq
Ikuallannaveersaartitsineq qatserinerlu pillugit Inatsisartut peqqussutaanni nr. 6-imi, 30. oktober 1992-imeersumi, Inatsisartut peqqussutaat nr. 8, 20. november 2006-imeersukkut allannguuteqartinneqartumi § 25, imm. 1 aamma 2, § 25 d aamma § 26, imm. 2 aamma 3, naapertorlugit aalajangersarneqarput:
Atuuffia, nassuiaatit aamma aalajangersakkat nalinginnaasut
§ 1. Nalunaarummi pineqarput qaartiterinermi atortussianik § 3, nr. 1-4-imi, taaneqartunik, qaartitsissutissanik kukutsissutissanillu § 3, nr. 5-imi taaneqartunik, illuliornermut sanaartornermullu atatillugu atorneqartussanik avataaniit eqqussinissaq, avammut annissinissaq, toqqortaqarnissaq, tunisinissaq, pisinissaq, tunniussinissaq, assartuinissaq, atuinissarlu kiisalu suliffeqarfiit qaartiterinermi atortussianik kiisalu qaartitsissutissanik kukutsissutissanillu taamaattunik toqqortaqarfiusut, atuiffiusut sanaffiusartulluunniit aaqqissugaanerat.
§ 2. Nalunaarummi pineqanngillat:
1) Qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-imi, taaneqartut, aatsitassarsiornermut allatulluunniit aatsitassanik ikummatissanillu misissuinermut piiaanermullu atatillugu atorneqartussat, pissutigalugu tamatumunnga atatillugu qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-imi, taaneqartut pillugit atugassarititaasut suulluunniit oqartussaasunit akuersissuteqarsinnaatitaasunit aalajangersarneqartarmata.
2) Qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3 nr. 5-imi, taaneqartut, kiisalu imassat sakkutuunut politiinullu atugassatut naatsorsuussat.
3) Qummoroortaatit, ajunaalernermi kalerrisaarutit qaartartunullu tuukkartalinnut.
4) Aallaasit imassaat.
Nassuiaatit aamma aalajangersakkat nalinginnaasut
§ 3. Nalunaarummi pineqartut imatut paasineqassapput:
1) Qaartiterutissat: Akoorutissat suikkaasut imerpalasulluunniit, imaluunniit akoorutissat akuleriit kemiskimik qisuariarnerminni gassinik pilersitsisinnaasut, kissarneqarnermikkut naqitsineqarnermikkut aammalu ima sukkatiginermikkut allaat avatangiisiminnut ajoqusiisinnaallutik.
2) Akoorutissat pyrotekniskiusut: Akoorutissat imaluunniit akoorutissat akuleriit qaartinneqannginnermikkut, namminneerlutik ikikkarnermikkut, kissamik pilersitsinikkut, kemiskimik qisuariarnikkut kissamik, qaamanermik, nipimik, gassinik putsumilluunniit taakkunaniluunniit arlallit akuleriisillugit sunniuttussatut naatsorsuussaasut.
3) Atortussiat qaartuujasut: Atortussiat qaartiterutissanik aamma/imaluunniit akoorutissanik pyrotekniskiusunik ataatsimik amerlanerusunilluunniit imaqartut.
4) Qaartiterinermi atortussiat: Qaartiterinermi atortussiat nr. 1-3-mi taaneqanngitsut, kisiannili qaartitsinermi imaluunniit pyrotekniskiusumik sunnerneqarnermi naleqquttumik sunniuteqartitsinissamik siunertaqarluni sananeqarsimasut.
5) Qaartitsissutissat kukutsissutissallu: Ikkussukkat taamaattut, qaartitsissutissanut imaluunniit kukutsissutissanut allanut imaluunniit qaartitassatut immikkamut nukimmik aallartitsinissamik pilersitsisussat, taamaalilluni qaatitsisoqarsinnaalissalluni.
6) Qaartiterutissaasiviit: Containerit qaartiterutissaasiviit, illerfiit qaartiterutissaasiviit, sikaaviit qaartiterutissaasiviit, illut aamma nunap iluani toqqorsiviit.
7) Qaartiterutissat qaartuujanerit: Qaartiterutissaq kissamut, tagiunnermut imaluunniit kalluussaannermut immikkut malussajasorujussuaq. Qaartiterutissat qaartuujanerit aammattaaq kukutsitsissutissat imaluunniit kukoqqaasiassanik taaneqartarput. Taakku kukujanertik pissutigalugu ikummatissiassanik qaartiterutissanillu qaartitsinissamik imaluunniit akoorutissanik pyrotekniskiusunik kukutsinissamik immikkut naleqqupput.
8) Qaartiterutissat qaartuujannginnerit: Qaartiterutissat kissamut, tagiunnermut imaluunniit kalluussaannermut malussajavallanngitsut. Qaartiterutissat qaartuujannginnerit aamma ikummatissiassatut imaluunniit paassatut taaneqartarput.
9) Ataatsimoortinneqarsinnaasut B: Atortussiat immikkoortitikkat qaartiterutissanik qaartuujanernik imaqartut, aammalu minnerpaamik pitsaasunik 2-nik isumannaallisaateqanngitsut. Atortussiat ilai, soorlu qaartitsinermi detonatorit, detonatorit uiguneqarfiat seqqortaatillu tassunga aamma ilaatinneqarput, naak taakku qaartiterutissanik qaartuujanernik imaqanngikkaluartut.
10) Ataatsimoortinneqarsinnaasut D: Qaartiterutissat qaartuujannginnerit immikkoortitikkat, paassat qernertut imaluunniit atortussianik qaartiterutissanik qaartuujannginnernik qaartitsissutissanik imallit, pineqartuni tamaginni namminerisaminnik kukuttaateqanngitsut aammalu qaartoorsinnaasunik atortoqanngitsut, imaluunniit atortussiat qaartiterutissanik qaartuujanernik imaqartut, aammalu minnerpaamik pitsaasunik 2-nik isumannaallisaateqartut.
11) Ataatsimoortinneqarsinnaasut S: Akoorutissat imaluunniit atortussiat imatut poortugaasut imaluunniit ilusiligaasut ulorianaatigisinnaasaat kukkuneqarnermik kingunerisaanik poortamiiginnarluni, tamatumani poortuutaasoq ikuallannikkut aserorneqarsimanngippat. Taamatut pisoqarnerani tamaginni naqitsinerup qaartitsinermilu aseqqut igeriunneqarnerisa sunniutigisinnaasai killilersorneqassapput, taamaalillutik qatserinermi allatulluunniit poortap qanitaani annaassiniarnermi annertuumik ajoqutaassanatik akornutaassanatillu.
§ 4. Suliffeqarfik qaartiterinermi atortussianik § 3, nr. 1-4-mi, taaneqartunik sanaartortartoq tassaavoq fabrikki assigisaaluunniit nioqqutissiornerpiamik ingerlataqartoq, niueruteqarnissaq siunertaralugu sanaartortartoq. Suliffeqarfimmi ammoniumnitratimik mineraluuliamillu akuleriisitsineq akuleriisitsinerup kingorna ingerlaannaq akuugaq atorneqartillugu tamanna sanaartornertut isigineqanngilaq.
§ 5. Qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-imi, taaneqartunik immikkoortiterineq nalunaarummi matumani taaneqartoq nunat tamat akornanni aqqusinikkut usinik ulorianartunik assartuisarneq pillugu Europami isumaqatigiissummi/ Agreement concerning the International Carriage of Dangerous Goods by Road (ADR), immikkoortiterisarneq innersuussutigineqarpoq. Qaartiterinermi atortussiat § 3, 1-5-mi taaneqartut tamarmik nalunaarsorneqarsimapput 1-mik ADR-imi.
Imm. 2. Qaartiterinermi atortussiat § 3, nr. 1-4-mi, taaneqartut annertussusaat nalunaarummi matumani taaneqaraangata, tamanna puui ilanngunnagit annertussutsinut (NEQ) innersuussinerusarpoq.
Avataaniit eqqussuisarneq aamma avammut annissuisarneq
§ 6. Qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, Kalaallit Nunaannut eqqussuinissaq aamma Kalaallit Nunaannit annissuinissaq qaartiterutissanut naalakkersuisumit akuersissuteqarfigineqarsimassaaq. Qinnuteqaat qaartiterutissat pillugit Naalakkersuisoqarfimmut nassiunneqassaaq, taamaattorli tak. § 7, nr. 1.
Imm. 2. Qaartiterutissanut naalakkersuisup akuersissummik tunniussinerminut atatillugu atugassarititaasussat aalajangersarsinnaavai.
§ 7. Qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, Kalaallit Nunaannut eqqussuinissamik aamma Kalaallit Nunaannit annissuinissamik kisermaassisinnaatitaaneq qaartiterutissanik naalakkersuisumit akuersissutigineqarsimappat, tamatumunnga akuersissummik allanut tunniussisoqarsinnaanngilaq.
Tuniniaasarneq
§ 8. Qaartiterinermi atortussianik § 3, nr. 1-4, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, tuniniaasarnissaq qaartiterutissanut naalakkersuisumit akuersissutigineqarsimassaaq. Qinnuteqaat qaartiterutissanut naalakkersuisoqarfimmut nassiunneqassaaq, taamaattorli takuuk imm. 2.
Imm. 2. Qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, tuniniaasarnissamik kisermaassisinnaatitaaneq qaartiterutissanik naalakkersuisumit akuersissutigineqarsimappat, tamatumunnga akuersissummik allanut tunniussisoqarsinnaanngilaq.
Imm. 3. Qinnuteqartoq qaartiterutissaasivinnik akuerisaasunik, toqqortassatut kissaatigineqartut amerlassusaannut naleqqiullugu naammattunik amerlassusilinnik pigisaqassaaq.
§ 9. Tuniniaasarnissamik akuersissut taamaallaat inuussutissarsiuteqarnermut tunngatillugu tuniniaasarnissatut nalunaarutigineqarsinnaavoq.
§ 10. Tuniniaasarnissamik akuersissummik qinnuteqarnermi qinnuteqartup qaartiterinermi atortussianit § 3, nr. 1-4-mi, taaneqartunit aamma qaartitsissutissanit kukutsissutissanillu § 3, nr. 5-mi, taaneqartunit, suut tuniniarneqartassanersut paasissutissiissutigissavai.
Imm. 2. Qaartiterutissanut naalakkersuisoq akuersissummik qinnuteqaammut itigartitsisinnaavoq, qaartiterinermi atortussianit § 3, nr. 1-4-mi, taaneqartunit aamma qaartitsissutissanit kukutsissutissanillu § 3, nr. 5-mi, taaneqartunit, qinnuteqaammi suussusissatut allanneqartut, assersuutigalugu piginnaaneqarnertik pitsaassusertillu peqqutigalugit akuerineqarsinnaan-ngippata.
Imm. 3.Qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut, tuniniarneqartut CE-mik nalunaaqutsersorsimassapput.
§ 11. Kialuunniit qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, tuniniaanissamut akuersissummik pigisaqartup qulakkiissavaa:
1) Tuniniaaneq qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, pisinissamik atuinissamillu akuersissummik pigisaqartunut taamaallaat pisassammat. Akuersissut tunniussinerni tamaginni takutinneqartassaaq.
2) Tunniussineq §§ 57-59 naapertorlugit pissaaq.
Imm. 2. Tuniniaasarnissamik akuersissummik pigisaqartup tunisinerni tamaginni tunisat amerlassusaat pisisup qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, pisinissamut atuinissamullu akuersissutaata tunuani tunniunneqartut amerlassusaat allassavai.
Pisineq atuinerlu
§ 12. Qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, pisinissaq atuinissarlu qaartiterutissanut naalakkersuisumit akuersissutigineqarsimassaaq.
Imm. 2. Akuersissummik qinnuteqaat qinnuteqarfissatut immersugassami qaartiterutissanut naalakkersuisumit suliarineqarsimasumi immersorneqassaaq, taannalu qaartiterutissanut naalakkersuisoqarfimmut nassiunneqassalluni.
Imm. 3. Qinnuteqartup qaartiterinermi atortussianit § 3, nr. 1-4-mi, taaneqartunit aamma qaartitsissutissanit kukutsissutissanillu § 3, nr. 5-mi, taaneqartunit, suussutsit qinnuteqaammi paasissutissiissutigissavai.
Imm. 4. Qinnuteqartup uppernassaatit makku qinnuteqaamminut ilanngutissavai:
1) Piffissami qinnuteqarfiusumi qaartiterinermi pisortamik akuerisamik pissaqareerneq. Uppernarsaatitut qinnuteqartup qaartiterinermilu pisortap akuerisap pineqartup akornanni isumaqatigiissut ilanngunneqassaaq.
2) Qinnuteqartoq qaartiterinermut atatillugu inuussutissarsiornermi akisussaanermut sillimmasiisimassaaq. Uppernarsaatitut sillimmasiissummut akiliisimanermut uppernarsaat ilan-ngunneqassaaq.
3) Qinnuteqartoq qaartiterinissamut qaartiterinermut atortussanik sakkunillu isumannaatsunik pigisaqartoq. Uppernarsaatitut atortut sakkullu pigineqartut allaatigineqarnerat ilanngunneqassaaq.
§ 13. § 12, imm. 3-mi aamma 4-mi, piumasaqaataasut eqquutsinneqarnissaasa saniatigut qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, pisinissamut atuinissamullu akuersissut nalunaarutigineqassaaq, makkuninnga piumasaqaatitalerlugu:
1) Qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut, inuussutissarsiornermut atorneqassapput.
2) Qaartiterinermi suliassat tamarmik qaartiterinermi pisortamit akuerisaasumit aqunneqassapput.
3) Qaartiterutissanut naalakkersuisoq imatut naliliinngitsoq akuersissutip tunniunneqarnissaanut pingaarutilinnik akornutissaqartoq.
4) Qinnuteqartup qinnuteqarnermini qaartiterutissanut naalakkersuisup politiillu aammalu Royal Arctic Line-p akornanni paasissutissanik qinnuteqartumut tunngasunik, qinnuteqaatip suliarinerani atorneqartussanik piniartoqarsinnaanera ingerlatitseqqittoqarsinnaaneralu akuerigaa.
§ 14. Qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut, qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, tuniniaanissamik akuersissummik pigisaqartumit taamaallaat pisiniarineqarsinnaapput. Qaartiterinermi atortussiat § 3, nr. 1-4-mi taaneqartut aamma qaartitsissutissat kukutsissutissallu § 3, nr. 5-mi, taaneqartut, Kalaallit Nunaata avataanit pisiarineqassanngillat.
Imm. 2. Qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, pisinissamik atuinissamillu akuersissummik pigisaqartup qulakkiissavaa qaartiterinermi atortussianit § 3, nr. 1-4-mi, taaneqartunit aamma qaartitsissutissanit kukutsissutissallu § 3, nr. 5-mi, taaneqartunit, pisiarineqartut annertussusaat amerlassusaallu:
1) Atorneqassasut.
2) Imaluunniit qaartitsissutissanut toqqorsivimmi akuerisaasumi toqqortarineqassasut.
3) Imaluunniit qaartitsissutissanut toqqorsivimmi akuerisaasumi, qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, tuniniaanissamik akuersissummik pigisaqartumit toqqortarineqartussanngorlugit utertinneqassasut.
§ 15. Qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, pisinissamut atuinissamullu akuersissut qaammatisiutit malillugit ukiumi ataatsimi atuuttussanngorlugu tunniunneqartassaaq.
Imm. 2. Qinnuteqaammik nutaamik nassiussisoqarneratigut akuersissut qaartitsissutissanut naalakkersuisumit sivitsorneqarsinnaavoq. Sivitsuineq qaammatisiutit malillugit ukiumi ataatsimi atuuttussanngorlugu tunniunneqarsinnaavoq.
Imm. 3. Qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, pisinissamut akuersissummik sivitsuinissamut qinnuteqarnermi qinnuteqarfissatut immersugassaq qaartiterutissanut naalakkersuisumit suliarineqarsimasoq immersorneqassaaq, taannalu qaartiterutissanut naalakkersuisoqarfimmut nassiunneqassaaq.
§ 16. Qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, pisinissamut atuinissamullu akuersissummik sivitsuinermi, § 12, imm. 3 aamma 4, naammassineqarsimassapput. Kiisalu paasissutissat makku qinnuteqaammi ilanngunneqassaput:
1) Qinnuteqaatip nassiunneqarnerani pisiaasimasut annertussusaat nalunaarutigineqassaaq.
2) Qinnuteqaatip nassiunneqarnerani qaartiterinermi atortussianit § 3, nr. 1-4-mi, taaneqartunit aamma qaartitsissutissanit kukutsissutissanillu § 3, nr. 5-mi, taaneqartunit, atugaagallartut tamakkiisumik takussutissiornerat.
3) Ukiup ingerlanerani atukkat suliassanut sunut atorsimanerinut nalunaarsukkat.
4) Qinnuteqaatip nassiunneqarnerani qaartiterinermi atortussianit § 3, nr. 1-4-mi, taaneqartunit aamma qaartitsissutissanit kukutsissutissanillu § 3, nr. 5-mi, taaneqartunit, qanoq amerlatigisut pigineqarnerinut naatsorsuutit, aammalu qaartiterutissaasivimmi sorlermi uninngatitsisoqarnersoq.
5) Qaartiterinermi pisortamik suli peqartoqarneranut uppernarsaat, tassanilu pineqartup aqqa aamma CPR-normua (Det Centrale Personregister) kiisalu pineqartup qaartiterinermi pisortatut qaartiterutissanut naalakkersuisumit akuerineqarnerata ullua allanneqassapput.
§ 17. Qaartiterutissanut naalakkersuisoq qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, pisinissamut atuinissamullu akuerineqarnissamut aamma akuersissutinik sivitsuinissamut qinnuteqaatinik itigartitsisinnaavoq:
1) Paasissutissat politiinit imaluunniit Royal Arctic Line-mit pissarsiarineqarsimasinnaasut inunnut, uumasunut, pigisanut nuunneqarsinnaasunut pigisanulluunniit aalaakkaasunut tun-ngatillugu sillimanissaq eqqarsaatigalugu eqqarsarnartoqartinneqarpata.
2) Qinnuteqaammi qaartiterinermi atortussianit § 3, nr. 1-4-mi, taaneqartunit aamma qaartitsissutissanit kukutsissutissanillu § 3, nr. 5-mi, taaneqartunit, qanoq ittuunerinik amerlassusissaattullu allanneqartut piginnaanerat atorfissaatullu siunertaasoq akuerineqarsinnaanngippata.
§ 18. Qaartiterinermi pisortap qaartiterinermik sissuerluinnartumik, tamatumunnga ilanngullugu qaartiterinermi pitsaassuserititassat nalinginnaasut malillugit, ingerlatsinissaa, qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, pisinissamik atuinissamillu akuersissummik pigisaqartup, nakkutigissavaa.
§ 19. Qaartiterinermi pisortat, qaartiterinermi suliassanik isumagisaqartussat, qaartiterutissanut naalakkersuisumit, qaartiterinermi pisortatut sulinissamut akuersissummik peqartussaapput.
Imm. 2. Kinaluunniit, qaartiterinermik ilinniartitaanermi qaartiterutissanut naalakkersuisup akuerisaani naammassinnissimasoq, aammalu qinnuteqartoq qaammatit 24-t kingulliit ingerlanerini sivikinnerpaamik qaammatini 12-ini qaartiterinermi pisortamut akuerisamut ikiortitut sulisimappat akuersissummik tunineqarsinnaavoq.
Imm. 3. Akuersissut ukiunut 5-nut tunniunneqarsinnaavoq aammalu tamatuma kingorna sivitsorneqarsinnaalluni, tak. § 20.
Imm. 4. Akuersissummik qinnuteqarnermi qinnuteqarfissatut immersugassaq qaartiterutissanut naalakkersuisumit suliarineqarsimasoq immersorneqassaaq, taannalu qaartiterutissanut naalakkersuisoqarfimmut nassiunneqassalluni.
Imm. 5. Qinnuteqartup qinnuteqarnermini qaartiterutissanut naalakkersuisup politiillu akornanni paasissutissanik qinnuteqartumut tunngasunik, qinnuteqaatip suliarinerani atorneqartussanik piniartoqarsinnaanera ingerlatitseqqittoqarsinnaaneralu akuerissavaa.
§ 20. Akuersissutip sivitsorneqarnissaa, qaammatit 24-t kingulliit ingerlanerini sivikinnerpaamik qaammatini 12-ini qaartiterinermi pisortatut sulisimasumut, qaartiterutissanut naalakkersuisup nalunaarutigisinnaavaa.
Imm. 2. Akuersissut ukiunut 5-nut sivitsorneqarsinnaavoq.
Imm. 3. Akuersissutip sivitsorneqarnissaanik qinnuteqarnermi qinnuteqarfissatut immersugassaq qaartiterutissanut naalakkersuisumit suliarineqarsimasoq immersorneqassaaq, taannalu qaartiterutissanut naalakkersuisoqarfimmut nassiunneqassalluni.
Imm. 4. Qinnuteqartup sivitsuinissamik qinnuteqarnermini qaartiterutissanut naalakkersuisup politiillu akornanni paasissutissanik qinnuteqartumut tunngasunik, qinnuteqaatip suliarinerani atorneqartussanik piniartoqarsinnaanera ingerlatitseqqittoqarsinnaaneralu akuerissavaa.
§ 21. Qaartiterinermi pisortatut atuunnissamut akuersissut atorunnaassaaq, qaartiterinermi pisortap minnerpaamik ukiut 5-kaarlugit ilisimasanik uteqqiiffiusumik pikkorissartitsisarnermut qaartiterutissanut naalakkersuisup akuerisaanut peqataasimanngippat.
§ 22. Qaartiterutissanut naalakkersuisup isumannaallisaaneq eqqarsaatigalugu pisariaqartutut naliliiffigippagu, inuk nunami allami qaartiterinermi pisortatut ilinniarsimanermut uppernarsaateqartoq, Kalaallit Nunaanni qaartiterinermi pisortatut akuerineqannginnermini qaartiterinermi ilisimasani attatiinnarniarlugit pikkorissaanermut, qaartiterutissanut naalakkersuisumit akuerisaasumut, peqataaqqaassaaq.
Imm. 2. Qaartiterinermi ilisimasanik uteqqiiffiusumik pikkorissartitsineq piumasarineqarsinnaavoq, assersuutigalugu pineqartup ilinniarsimanermut uppernarsaataa nunani allani akuerisaasoq, Kalaallit Nunaanni pitsaassuserititassanut naapertuutinngippat, imaluunniit ilinniarsimanermut uppernarsaammi qaarsumik qaartiterinissamut pisariaqartunik misilittagaqarsimaneq uppernarsarneqarsinnaanngippat.
§ 23. Qaartiterutissanut naalakkersuisoq qaartiterinermi pisortatut atuunnissamut akuerineqarnissamut aamma akuersissutinik sivitsuinissamut qinnuteqaatinik itigartitsisinnaavoq, pinerluuteqarsimaneq pillugu paasissutissat politiinit pissarsiarineqarsimasinnaasut inunnut, uumasunut, pigisanut nuunneqarsinnaasunut pigisanulluunniit aalaakkaasunut tunngatillugu sillimanissaq eqqarsaatigalugu eqqarsarnartoqartinneqarpata.
§ 24. Qaartiterinerup nalaani qaartiterinermut pisortaq sissuerluinnassaaq aammalu ajoquseriataarsinnaanerit annikinnerpaajutinniarlugit killilersuissalluni. Tamanna isumaqarpoq qaartiterinermi pitsaassuserititassat nalinginnaasut minnerpaamik malinneqassasut.
Imm. 2. Qaartiterinermut pisortaq isumannaallisaanermut aammalu qaartiterinermut atatillugu isumannaallisaanermi ungasissusissanik aalajangiinissamut akisusaasuuvoq.
Imm. 3. Qaartiterinermi pisortaq qaartiterinermik suliaqartilluni, allagartamik ersarissumik ersittumillu "Qaartiterinermi pisortaq/Sprængningsleder/shotfirer"-mik allassimasumik atuissaaq.
§ 25. Qaartiterinermi pisortaq, nammineq suliffiutiminut atatillugu qaartiterinermik suliaqartoq qaartiterinermi pisortatut akuersissummik pigisaqarnermi saniatigut qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, pisinissamut atuinissamullu akuersissummik pigisaqassaaq.
Qaartiterutissanik sanaartorneq akuleriisitsinerlu
§ 26. Qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, sanaartornerup aallartinneqannginnerani, suliffeqarfik taassumalu ilusilersugaanera qaartiterutissanut naalakkersuisup akuereqqaarsimassavaa. Qinnuteqaat qaartiterutissanut naalakkersuisoqarfimmut nassiunneqassaaq. Qinnuteqaat uppernarsaatinik ukuninnga ilaqartinneqarpat akuerineqassaaq, taamaattorli tak. imm. 2:
1) Aarlerinanngitsunik avatangiiseqarluni sanaartornissamut naammattunik sulisussaqartoq atortussaqartorlu.
2) Sanaartorneq, qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, sanaartornissamut pitsaassuserititassat nalinginnaasut naapertorlugit pissasoq.
3) Atortuutit suliarineqartarnissaannut aserfallatsaaliorneqarnissaannullu pilersaarummik peqartoq.
4) Qinnuteqartoq akoorutissanut atortussianullu § 3, nr. 1-4-mi, taaneqartunut aamma qaartitsissutissanut kukutsissutissanullu § 3, nr. 5-mi, taaneqartunut, toqqorsiviusinnaasumik qaartiterutissaasivimmik akuerisaasumik peqartoq.
Imm. 2. Qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, sanaartornissamut kisermaassinissamik akuersissummik qaartiterutissanut naalakkersuisoq nalunaaruteqarsimappat, imm. 1 naapertorlugu akuersissummik pissarsisoqarsinnaanngilaq.
§ 27. Ikuallattoornissamut qaartoornissamullu pitsaaliuinermut atatillugu qaartiterutissanut naalakkersuisup qinnuteqaat itigartissinnaavaa, akuersissuteqarnermi inuit, uumasut, pigisat nuunneqarsinnaasut imaluunniit pigisat aalaakkaasut annertuumik ulorianartorsiortinneqartussatut naliliiffigineqarpat.
§ 28. Suliffeqarfinnut qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik sanaartortartunut ilanngussaq 1 atuuppoq. Illersuusikkatut, tak. ilanngussaq 1b, isigineqassaaq qaartiterutissaasivimmi qaartiterutissat qaavanniit akoorutissat 5.1-itut suussusilikkat toqqorsivimmi allami akuerisamiittut qaavannut narlumuinnaq issoq, cementi, qaarsoq imaluunniit alla qajannaatsoq minnerpaamik 2,4 meteri siaarlugu inissinneqarsimappat.
Imm. 2. Qinnuteqaatit ataasiakkaat suliarinerini qaartiterutissanut naalakkersuisoq akisussaasuusoq aalajangiisinnaavoq, suliffeqarfinnut qaartiterinermi atortussianik § 3, nr. 1-5-mi, taaneqartunik, immikkut ittumik qaartiterinermut tunngasunik sanaartortartunut imaluunniit pissutsit tamanna pisariaqartippassuk, isumannallisaanermi ungasissusissat allaanerusut atuutissasut.
§ 29. Qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, pisinissamik atuinissamillu akuersissummik peqartoq, suliffeqarfimmi ammoniumnitrat mineraluuliamut akuleriisinnginnerani akuersissummik qinnuteqaqqaassaaq. Qinnuteqaat qaartiterutissanut naalakkersuisoqarfimmut nassiunneqassaaq.
Imm. 2. Suliffeqarfimmi ammoniumnitrat mineraluuliamut akuleriisinneqarsimasoq, akuleriisinnerani ingerlaannaq atorneqassaaq. Akuleriisitap sinnera atorneqanngitsoq sulereernermi ingerlaannaq suujunnaarsinneqassaaq, tak. § 63.
Imm. 3. §§ 26-28 taamaaqataanik atuupput.
§ 30. Qaartiterinermi atortussiat § 3, nr. 1-4-mi, taneqartut aamma qaartitsissutissat kukutsissutissallu § 3, nr. 5-mi, taaneqartut qaartiterutissaasivimmi akuerisami toqqortarineqassapput, nalunaarummi matumani allatut aalajangersaasoqarsimanngippat.
Imm. 2. Qaartiterutissaasiviup akuerineqarnissaanik qinnuteqarnermi qinnuteqarfissatut immersugassaq qaartiterutissanut naalakkersuisumit suliarineqarsimasoq immersorneqassaaq aammalu qaartiterutissanut naalakkersuisoqarfimmut nassiunneqassalluni.
§ 31. Qaartiterutissanut naalakkersuisoq qaartiterutissaasivimmut akuersissummik nalunaaruteqassaaq, qinnuteqaat makkuninnga imaqarpat:
1) Qinnuteqartup aqqa CPR-normualu (Det Centrale Personregister) kiisalu GER-normua (Inuussutissarsiummik Ingerlataqartunik Nalunaarsuiffik).
2) Qaartiterutissaasivimmi pisortatut akisussaasoq taassumalu sinniisissai 2-luk pillugit paasissutissat, tak. § 46, imm. 1.
3) Qaartiterutissaasiviup inissiffissaa eqqarsaatigalugu nalunaarummi piumasaqaataasut naammassineqarsimanerinut uppernarsaatit titartaganngorlugit suliat.
4) Qaartiterutissaasiviup assingi, iluaniit silataaniillu.
5) Nunaminertamut qaartiterutissaasiviup inissinneqarfigisaanut tunngatillugu nunaminertanik atugassiisartunit nunaminertamik tunineqarnermut uppernarsaatip assilinera.
6) Maleruagassat suut naapertorlugit qaartiterutissaasivik uppernarsarneqarsimanersoq taaneqassaaq, tak. § 32.
Imm. 2. Akuersissutip allaganngorlugu nalunaarutigineqarneranut ilanngullugu qanoq annertutigisut qaartiterutissaasivimmiitinneqarsinnaanersut nalunaarutigineqassaaq.
Imm. 3. Qaartiterutissanut naalakkersuisoq akuersissuteqarnermini ilaatigut piumasaqarsinnaavoq:
1) Kalerrisaarutinik, tillinniarnerup tillinniariaraluarnerulluunniit akornusernissaanut naammattunik ikkussuinissaq.
2) Isernissamut pissusilersornissamullu killilersuutinik immikkut ittunik ikkussuinissaq, tassunga ilanngullugu qaartiterutissaasivimmut aqqusinermi assiaqusersuineq.
3) Qajannaarsaatinik ikkussuinissaq, taamaalilluni aallaammik seqqortoqartillugu aqerluanik qaartiterutissaasivik putuneqarsinnaassanani.
Imm. 4. Qaartiterutissaasivimmi akuerisaareersuni allannguinerni tamaginni, tassunga ilaallutik qaartiterutissaasiviup ilusaanik, inissititerneranik, inaanik ungaluinilluunniit allannguinerit, siumoortumik qaartiterutissanut naalakkersuisoq akuersiteqqaarneqartariaqarpoq.
Imm. 5. Imm. 1, nr. 4, illerfimmut qaartiterutissaasivimmut imaluunniit qaartitsissutissanut sikaavimmut atuutinngilaq.
§ 32. § 31, imm. 1, nr. 6, naapertorlugu uppernarsaaneq pisinnaavoq assersuutigalugu maleruagassat uku malillugit:
1) Beredskabsstyrelsen (danskit)
2) Sprängämnesinspektionen/Reddningsverket SÄIFS 1989:8 (svenskit).
3) Direktoratet for brann- og eksplosjonsverns Veiledning, 2000-imi februaarimeersoq (norskit).
4) Natural Resources Canada Storage Standards for Industrial Explosives May 2001 (canadamiut).
5) Ilitsersuutit malitassallu allat nr. 1-4-mi taaneqartunut assingusut, uppernarsaatit pitsaassusissallu qinnuteqarnermi saqqummiunneqarpata.
Imm. 2. Qaartiterutissaasiviup uppernarsineqarsimanerani minnerpaamik piumasaqaatit uku naammassineqarsimassapput:
1) Qaartiterutissaasivik sisammik minnerpaamik 5 millimeterinik issussusilimmik atortussiamilluunniit tassunga assingusumik sananeqarsimasoq.
2) Qaartiterutissaasivik silaannarissagaasoq. Silaannarissarfik, taanna aqqutigalugu isaasoqarsinnaajunnaarsillugu sunniuteqarluartumik ungaloqartoq.
3) Qaartiterutissaasiviup matuata qiversartui silataaniit peerneqaraluarpata matua peerneqarsinnaajunnaarlugu sanaajusoq.
4) Matu matup paarnaarsaataanik sannerummik ajallugit pulatittakkanik saavatigut/qulaatigut/ataatigut pilerneqarsimasoq. Paarnaarsaatit sannerutit ajallugit pulatittakkat ilummut akkisimaneri minnerpaamik 19 millimeterinik akkisimasut.
5) Matup matserfiullu kannera 3,05 millimeterimiit ipitunerunngitsoq.
6) Matup ilua plademik sisammik minnerpaamik 5 millimeterimik qallerneqarsimasoq, aammalu matu qeratasuunngorlugu qajannaallisarneqarsimalluni.
7) Matu silammut ammartartoq.
8) Matu minnerpaamik ataatsimik pulatitamik paarnaarsaateqartoq. Assiaqutissaq sisak, minnerpaamik 60x10 millimeterinik angissusilik matuersaaserfimmut pulatitamut assiaqutigine-qartoq. Assiaqut sisak paarnaarsaammik nivingasumik, 4/5-imik pitsaassusilikkamik paarnaarsaaserneqarsimasoq, paarnaarsaatip nivingasup naatittarfia asserlugu ilusiligaalluni. Assiaqut sisak, assiaqutip sisaap qajannaassusianut naleqquttumik aalajangigaasoq, silataaniillu peerneqarsinnaanani.
Imm. 3. Imm. 2 nr. 2-8, illerfimmut qaartiterutissaasivimmut imaluunnuut sikaavimmut qaartiterutissaasivimmut atuutinngillat. Taamaattorli taakku paarnaarsaammik nivingasumik, 4/5-imik pitsaassusilikkamik paarnaarsaaserneqarsimassapput, paarnaarsaatip nivingasup naatittarfia asserlugu ilusiligaasunik.
§ 33. § 5, imm. 1, naapertorlugu qaartiterutissat immikkoortitikkat ataatsimoortinneqarsinnaasunut kattullugit usilersuunneqarnissamut akuerisanut ilaanngitsut taamaallaat ilanngussaq 2-mi takussutissiamut ilaappata qaartiterutissaasivimmi ataatsimut toqqortarineqarsinnaapput imaluunniit ataatsimut usilersuunneqarsinnaallutik.
Imm. 2. Qaartitsissutissat kukutsissutissallu § 3, nr. 5-mi, taaneqartut qaartiterinermi atortussianit § 3, nr. 1-4-mi, taaneqartunit immikkoortinneqarsimassapput.
Nunami ammaannartumi qaartiterutissaasivinnut immikkut
§ 34. Qaartiterutissaasivik minnerpaamik 180 centimeterimik portussusilimmik, nunamut atuutsivillugu sukaruserneqarsimasumik ungaluneqarsimassaaq. Ungalut qulaatigut siuleriinnik 3-nik 15 centimeterikkaanik akunnilinnik kapinartulersukkamik ungerutissialersugaasumik, qaartiterutissaasivimmit 45 gradinik uingasunngorlugit ikkussugaasumik pilerneqarsimassaaq.
Imm. 2. Ungalut matui minnerpaamik 180 centimeterinik portussuseqassapput, aammalu qulaatigut siuleriinnik 3-nik 15 centimeterikkaanik akunnilinnik kapinartulersukkamik ungerutissialersugaasumik, qaartiterutissaasivimmit 45 gradinik uingasunngorlugit ikkussugaasumik.
Imm. 3. Ungalut qaartiterutissaasivimmit 2 meterinit qaninnerussanngillat.
Imm. 4. Qaartiterutissaasiviit arlallit ataatsimut ungalulerlugit inissinneqarsinnaapput.
Imm. 5. Illerfiit qaartiterutissaasiviit sikaaviillu qaartiterutissaasiviit qaarsumut aalaakkaasumut, plademut betoniusumut qajannaatsumut imaluunniit containerimi sisammi sanaami iikkamut natermullu aalajangerneqarsimassapput. Qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut eqqussorneqartinnagit imaluunniit annissorneqartinnagit containeri sisammik sanaaq matoqqassaaq paarnaaqqassallunilu.
Imm. 6. Containerimut sisammik sanaamut, illerfiup qaartiterutissaasiviup imaluunniit sikaaviup qaartiterutissaasiviup aalajangersimaffianiittumut atortussanik allanik toqqorterisoqassanngilaq.
Imm. 7. Qaartiterutissaasiviup inissinnerani ilanngusaq 3-mi isumannaallisaanikkut ungasissusissat eqquutsinneqassapput, taamaattorli tak. § 35. Qaartiterutissaasiviit arlaqartut ataatsimut ungalulerlugit inissinneqarsimappata, ungalut iluanniittut annertussusaat ataatsimut katillugit naatsorsuunneqassapput.
§ 35. Qaartiterutissaasivik mittarfiup qeqqaniit 400 meterinit qaninnerusumut, imaluunniit taassuma takissusiata isuaniit 1.500 meterinit qaninnerusumut inissinneqaqqusaanngilaq.
Sulluliani suliarineqartuni qaartiterutissaasiviit
§ 36. Qaartiterutissaasivimmi qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut, annerpaamik 4.000 kiilut toqqortarineqarsinnaapput.
Imm. 2. Qaartiterutissaasiviup qulaani qaarsoq minnerpaamik 35 meterinik issussuseqassaaq.
Imm. 3. Qaartiterutissaasiviup avammut killinganiit sulluliap anisarfianut minnerpaamik 35 meterinik ungasissuseqassaaq. Qaartiterutissaasiviup ammanera sulluliap anisarfiata tungaanut sammissanngilaq.
Imm. 4. Qaartiterutissaasivik sulluliap iluani toqqorsivimmiit illunut, uuliamik inissiivinniit, akoorutissaniit atortussianiillu § 3, nr. 1-4-mi, taaneqartuniit aamma qaartitsissutissaniit kukutsissutissaniillu § 3, nr. 5-mi, taaneqartuniit kiisalu akoorutissaniit atortussianiillu ikuallajasuniit minnerpaamik 300 meterinik ungasissuseqartillugu inissinneqassaaq.
Imm. 5. Qaartiterutissaasivik qaartoornermi naqitsinerup aqqusinermut assartuilluni angallaffiusumut toqqaannartumik sunniuteqarfigisinnaanngisaanut inissinneqassaaq.
§ 37. Qaartiterutissaasiviup initussusia ima annertutigissaaq, qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut, poortuutaat ilanngullugit qaartiterutissaasiviup initussusianut naleqqiullugu 1/3-a sinnerlugu annertussuseqassanatik.
§ 38. Qaartiterutissaasivik ima inissinneqassaaq, qaartiterutissaasivimmut ujaqqanik, apummik assigisaannilluunniit nakkaasoqarsinnaassanani, imaluunniit qilaavaniit iigaaniillu erngup kusernissaa aarlerinaateqassanani. Qaartiterutissaasiviup naqqa toqqissuussaaq imaarluagaassallunilu. Qaartiterutissaasiviup silaannaata isugutassusiata qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut ajoqusersinnaassanngilai.
§ 39. Sulluliap isaariaa, imaluunniit sulluliap ilaa toqqorsiviusoq minnerpaamik 180 cm-imik portussusilimmik ungaluneqarsimassaaq, nunamut attuutsivillugu sukaruserneqarsimasumik. Ungalut qulaatigut siuleriinnik 3-sunik 15 centimeterikkaanik akunnilinnik kapinartulersukkamik ungerutissialersugaasumik, qaartiterutissanik toqqorsivimmiit 45 gradinik uingasunngorlugit ikkussugaasumik.
Imm. 2. Ungalup matui minnerpaamik 180 centimeterinik portussuseqassapput, aammalu qulaatigut siuleriinnik quleriinnik 3-sunik 15 centimeterikkaanik akunnilinnik kapinartulersukkamik ungerutissialersugaassallutik, qaartiterutissaasivimmiit 45 gradinik uingasunngorlugit ikkussugaasumik.
§ 40. §§ 36-39-ip saniatigut sulluliami qaartiterutissaasiviup ilusilersornerani aamma najoqqutarineqarsinnaapput:
1) Sprängämnesinspektionen/Reddningsverket SÄIFS 1989:8 (svenskit).
2) Tjenestereglement for forsvaret, Håndbok i Ammunisjonsthe-neste, Undergruppe 781, Lagring af Ammuni-sjon fra Forsvarets Overkommando, 2000-imi novembarimeersoq (norskit).
3) Ilitsersuutit pitsaassusissallu allat taakkununnga assingusut atorneqarsinnaasutut akuerineqarsinnaapput, qinnuteqarnermi tamatumunnga uppernarsaatit pitsaassusissallu saqqummiunneqarpata.
§ 41. Qaartiterutissaasiviit akuerisat arlallit sulluliamut ataatsimut inissinneqarsinnaapput, tamatumanili qaartiterutissaasiviit akornanni isumannaallisaanermi ungasissuserititassaq minnerpaamik 180 meteriuvoq.
Imm. 2. Qaartiterutissaasivinni ataasiakkaani tamani sulluliami inissinneqartuni §§ 36-40 atuutsinneqassapput.
Sullivimmi/sanaartorfimmi toqqortaqarneq immikkut
§ 42. Qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut, erngerlutik atorneqartussaanngitsut, containerimi sisammik sanaajusumi, imaluunniit illerfimmi qaartiterutissaasivimmi imaluunniit sikaavimmi qaartiterutissaasivimmi, qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut, eqqussorneqartinnatik annissorneqartinnatillu paarnaarusimatinneqassapput.
Imm. 2. Illerfik qaartiterutissaasivik imaluunniit sikaavik qaartiterutissaasivik, qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, toqqorsivittut atorneqartoq qaartartuusivittut akuerisaasariaqanngilaq.
Imm. 3. Containeri sisammik sanaajusoq, illerfik qaartiterutissaasivik imaluunniit sikaavik qaartiterutissaasivik illuniit, aqqusinermiit atortunillu allaniit minnerpaamik 2,5 meterinik ungasissusilerlugu inissinneqassaaq aammalu imerpalasunit ikuallajasunit 10 meterinik ungasissusilerlugit inissinneqassalluni.
Imm. 4. Containerimi sisammik sanaajusumi qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut kiisalu qaartiterutissat kukutsissutissallu saniatigut atortussanik allanik inisseeqqusaanngilaq.
Imm. 5. Qaartitsissutissat kukutsissutissallu § 3, nr. 5-mi, taaneqartut qaartiterinermi atortussianit § 3, nr. 1-4-mi, taaneqartunit avissaartisimaneqassapput.
§ 43. Qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut atorneqarsimanngitsut, piffissap suliffiusup naanerani containerimiit sisammik sanaajusumit, illerfimmit qaartiterutissaasivimmit imaluunniit sikaavimmit qaartiterutissaasivimmit anninneqassapput, qaartiterutissaasivimmullu akuerisamut toqqorneqassallutik.
Savaatillit qaartiterutissaasiviliisarnerat immikkut
§ 44. Savaatillit qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, annerpaamik 50 kiilunik toqqorsivimmiittuuteqarsinnaapput.
Imm. 2. Qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, toqqorsivinnut atortorissaarutit, qaartiterutissanut naalakkersuisumit akuerineqarsimassapput. Qinnuteqaat qaartiterutissanut naalakkersuisoqarfimmut nassiunneqassaaq.
Imm. 3. Taamaattorli toqqortarineqartut, illoqarfiup nunaqarfiullu killeqarfianiit minnerpaamik 5 kilometerinik ungasissusilimmi inissisimasumi inissisimatinneqassapput aammalu illumit qaninnermiit minnerpaamik 400 meterinik ungasissusilimmi inissisimatinneqassallutik.
Imm. 4. Qaartiterutissanut naalakkersuisup akuersissuteqarnerminut atatillugu atugassarititaasussat aalajangersarsinnaavai, tak. imm. 2.
Imm. 5. §§ 30-33 atuutissanngillat.
Pisortatut akisussaasussamik toqqaaneq kiisalu qaartiterutissaasivinnik ingerlatsineq
§ 45. Qaartiterutissaasivimmit piginnittoq qaartiterutissaasivimmut pisortatut akisussaasussamik taassumalu sinniisissaanik 2-nik, tamarmik qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, qaartiterutissanut naalakkersuisumit akuerisaasumik, passussinissamik angallassinissamillu pikkorissarsimasuusussanik angusisimasuusussanillu, toqqaassaaq. Pikkorissarsimanermut uppernarsaatip assilinera tamatigut nassarneqartassaaq, piumasarineqarpallu takutinneqassalluni.
Imm. 2. Pisortaq akisussaasuusoq taassumalu sinniisissai, unioqqutitsillutik qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, aallaasinik assigisaannilluunniit passussisimaneq atuisimanerluunniit pissutigalugu siornatigut pillangaasimassanngillat. Nalunaarutiginninnermut, tak. § 46, imm. 1, atatillugu tamatumunnga uppernarsaatitut pinerluteqarsimasinnaanermut allagartamik qaartiterutissanut naalakkersuisoq piumasaqarsinnaavoq.
§ 46. Qaartiterutissaasivimmut piginittup, qaartiterutissaasivimmut pisortatut akisussaasuusoq taassumalu sinniisissai 2-luk kikkuunersut, qaartiterutissanut naalakkersuisumut paasissutissiissutigissavai, tak. § 31, imm. 1, nr. 2, kiisalu nalunaarutigissallugit makkua:
1) Atii.
2) Najugaat.
3) CPR-normui.
4) Oqarasuaataasa normui.
Imm. 2. Qaartiterutissaasiviup pisortaa akisussaasoq imaluunniit taassuma sinniisissai taarserneqarpata, tamanna erngerluni qaartiterutissaasivimmut piginnittup qaartiterutissanut naalakkersuisumut nalunaarutigissavaa.
§ 47. Qaartiterutissaasivimmut pisortap akisussaasuusup nalunaarummi qaartiterutissaasivimmi ingerlatsineq, atortut inissititerneqarnerat aserfallatsaaliuinerlu pillugit aalajangersakkat sukkulluunniit malinneqarnissaat qulakkiissavaa, tassunga ilanngullugu:
1) Qaartiterutissaasivik taassumalu ungalui ima pitsaassuseqartuassasut susassaqanngitsunit iserfigineqarsinnaassanatik.
2) Qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut, toqqorsivimmiittut asiujartunnginnissaat avataaniillu ajoqusiisinnaasumik sunniivigineqannginnissaat isumannaatsumik isumagineqarsimassasut.
3) Allagartalersuutissat pisariaqartut ikkussorneqarsimassasut aammalu sukkulluunniit ersarissumik atuarneqarsinnaasuussasut.
Imm. 2. Qaartiterutissaasivimmut tillinniartoqarpat imaluunniit tillinniariartoqarniarsimagaluarnera malugineqarpat pisortap akisussaasuusup politiit aamma qaartiiterutissanut naalakkersuisoq tamanna pillugu kalerrissavai.
Imm. 3. Qaartiterutissaasivimmi inuit 18-leereersimasut kisimik sulisinnaapput.
§ 48. Qaartiterutissaasivimmut akuersissutip assilinera imermit pitarneqarnaveerlugu puugaq qaartiterutissaasiviit tarmarmik ilummut sammernannut nipitinneqassaaq.
Imm. 2. Qaartiterutissaasivimmi sulisoqartinnagu qaartiterutissaasiviup matui ungaluisalu matui paarnaarsimatinneqassapput.
Imm. 3. Qaartiterutissaasivimmut pisortaq akisussaasuusoq imaluunniit taassuma sinniisussai kisimik qaartiterutissaasivimmut ungaluinullu matuersaatinik tigummiaqarsinnaapput. Tamatuma saniatigut qaartiterutissaasivimmut pisortaq akisussaasuusoq qaartiterutissaasivimmut ungaluinullu matuersaatinik sillimmatissanik tigummiaqassaaq.
Imm. 4. Ungalut ataatsit iluanni entreprenørit arlallit qaartiterutissaasiveqarnissamut akuersissummik pigisaqarpata, qaartiterutissaasivinnut ataasiakkaanut pisortatut akisussaasuusut taakkualuunniit sinniisussai tamarmik immikkut ungalunut ataatsimoorussanut matuersaatinik pigisaqassapput.
§ 49. Qaartiterutissaasivimmut aatsaat isertoqarsinnaavoq qaartiterutissaasivimmut pisortaq akisussaasuusoq taassumaluunniit sinniisussaa ingiallortigalugu. Tamanna aamma, kapitali 12 naapertorlugu nakkutilliisuutinneqartumut, allanullu sulinertik tunngavigalugu qaartiterutissaasivimmik taassumalu imaanik misissuisussaatillutik iserniartunut, atuuppoq.
§ 50. Qaartiterutissaasivimmi pisortap akisussaasuusup nalunaarut manna naapertorlugu pisussaaffini eqqortinnerai qaartiterutissaasivimmik piginnittup nakkutigissavaa.
§ 51. Illuliortiternermut sanaartornermullu atatillugu qaartiterutissaasivimmik pilersitsisoqarallarsimappat, qaartiterutissaasivimmi piginittup aamma atuisup akornanni, qaartiterutissaasivimmi pisortap akisussaasuusup suliassai pisussaaffiilu, qaartiterutissaasivimmik atuisup suliassarissagai pisussaaffigissagaalu, allaganngorlugu isumaqatigiissutigineqarsinnaavoq.
Imm. 2. Ilisimatitsissutitut isumaqatigiissutip assilinera, imm. 1, malillugu piaartumik qaartiterutissanut naalakkersuisumut nassiunneqassaaq.
Toqqorsisarneq
§ 52. Qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut, nassiunneqarnerini poortuutaaqqaartumik imaluunniit poortutissanik allanik Naalagaaffiit Peqatigiit akuerisanik pooqartillugit toqqortarineqassapput. Poortuutip minnerpaamik saneraani ataatsimi nalunaaqutsiisoqassaaq:
1) Ulorianassutsimut nalunarut sungaartumik aappaluaartumik qalipaatilik, l0xl0 centimeteritut angissusilik.
2) Suussutsimi inissisimaffik, suussusiliinerup iluani inissisimaffik aamma ataatsimoortinneqarsinnaasuni sorlerni inissisimaffik.
3) UN-normua aamma teknikkikkut taaguutaa.
Imm. 2. Poortuutit ammarsimasut qaartiterutissaasivimmut ilineqaqqinnginnerminni illersorneqarsinnaasumik matuneqassapput.
Imm. 3. Poortuutit innarlersimasut erngerlutik peerneqassapput imaalu atortussat illersorneqarsinnaasumik poortorneqassallutik.
Imm. 4. Qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut maangaannartittoorneqarsimasut piaartumik peerneqassapput imaluunniit suujunnaarsinneqassallutik.
§ 53. Qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik qaartiterutissaasivimmi qaleriissuinermi imatut iliortoqassaaq:
1) Poortuutip nalunaaqutsernera erngerluni atuarneqarsinnaassalluni.
2) Poortuut innarlerneqarsinnaassanani.
3) Qaleriiaarneqartut 1,7 meter sinnerlugu portussuseqassanatik. Portussuseq 1,7 meter qaartiterutissaasiviup iigaani titarnermik aappaluttumik 5 centimeterinik silissusilimmik ersarissumik nalunaarsorneqassaaq.
4) Qaleriiaarneqartut qisunnik portoqutserlugit natermiit minnerpaamik 10 centimeterinik qaffaqqatinneqassallutik.
5) Qaleriiaarneqartut iikkamiit minnerpaamik 5 centimeterinik akunneqartinneqassallutik.
Imm. 2. Illerfinni qaartiterutissaasivinni imaluunniit sikaavinni qaartiterutissaasivinni qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik qaleriissuinermi imm. 1, nr. 3-5, atuutissanngillat.
Nioqqutissat tiguneqarnerat
§ 54. Qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut taamaallaat qaartiterutissaasivimmi pisortamit akisussaasuusumit taassumaluunniit sinniisussaanit tiguneqarsinnaapput.
§ 55. Qaartiterutissaasivimmi pisortap akisussaasuusup taassumaluunniit sinniisussaata nioqqutissat tigunerini misissussavaa:
1) Tiguneqartut nassiussat allagartaanni imaluunniit fakturami allassimasunut naapertuunnersut.
2) Tiguneqartut piniarlugit allatsinnerini allassimasunut naapertuunnersut.
3) Tiguneqartut toqqorsivimmiittuutigineqartut naatsorsuusiornerinut allanneqarnissaat.
4) Poortuut nioqqutissap suussusianik, qanoq amerlatiginerinik ukiumilu sumi sanaajunerinik kiisalu sumi sanaajunerannik nalunaaqutserneqarsimanersoq.
5) Nioqqutissaq nassiunneqarnerminni poortuutaaqqaartumiitillugu tunniunneqarnersoq.
6) Poortuut iluitsuunersoq ajoquserneqarsimannginnersorlu.
§ 56. Poortuut innarlersimappat, ammarneqarsimappat amigaateqarpalluunniit qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut, qaartiterutissaasivimmiit tiguneqassanngillat, kisiannili poortoqqinneqassallutik, erngerlutik atorneqassallutik imaluunniit suujunnaarsinneqassallutik.
Imm. 2. Qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut, atorneqanngitsut, isumaqatigiissuteqarneq naapertorlugu sulereernerup kingorna qaartiterutissaasivimmut utertinneqartillugit, tamatumalu kingorna kingusinnerpaamik ulluinnaat arfineq-marluk qaangiutsinnagit tamakkiisumik ilaannaasumilluunniit aaneqartussaatillugit, imm. 1 atuutissanngilaq.
§ 57. Qaartiterutissaasivimmi pisortap akisussaasuusup qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik tunniussinissamut akisussaasuuvoq.
Imm. 2. Qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut qaartiterutissaasivimmiit tunniunneqarnerminni § 52, imm. 1, naapertorlugu poortuusersorneqarsimassapput.
§ 58. Qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik tunniussineq taamaallaat pisinnaavoq:
1) Qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, pisinissamut atuinissamullu akuersissummik atuuttumik takutitsinikkut.
2) Qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, atorneqanngitsunik, sulereernermi utertitsisoqanngippat, qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, toqqortaqarnisaamut qaartiterutissaasivimmut akuersissummik atuuttumik takutitsinikkut.
3) Qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, passussinissamik angallassinissamillu pikkorissarsimanermut allagartamik takutitsinikkut, tak. § 81, imm. 3.
4) Rekvisitionimik tunniussinikkut.
Imm. 2 Rekvisitionimi allassimassapput:
1) Rekvisitionip sananeqarneranut ulluliussaq.
2) Qaartiterinermi atortussiat § 3, nr. 1-4-mi, taaneqartut, annertussusaat qanoq ittuunerilu, suussusaat annertussutsimikkullu uuttuutai.
3) Qaartitsissutissat kukutsissutissallu § 3, nr. 5-mi, taaneqartut, amerlassusaat, qanoq ittuunerilu.
4) Qaartiterinermi pisortap qaartiterisuusussap aqqa.
5) Pisisup aqqa, najugaa oqarasuaataatalu normua.
Imm. 3. Rekvisitioni pisisumit qaartiterinermilu pisortamit atsiorneqarsimassaaq.
§ 59. Qaartiterutissaasivimmiit qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, tunniussisoqarniartillugu pisoqaanerpaat siulliullugit tunniunneqartassapput.
Utertitsineq suujunnaarsitsinerlu
§ 60. Suliap naammassinerani imaluunniit suliffeqarfiup matunerani qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut, pisisup qaartartuusiviani inatsisit malillugit toqqortaqarineqarsinnaasut saniatigut sinneqartoorutigineqartut, utertissavai suujunnaarsissallugilluunniit. Qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik tuniniaanissamik akuersissummik peqartumut utertitsisoqassaaq.
§ 61. Qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, tuniniaanissamut akuersissummik pigisaqartoq kinaluunniit, sinneqartoorutaasunik tigusissalluni pisussaavoq, qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut nr. 1-5-imi piumasaqaatit naammassisimappasigit:
1) Suussuseq qanorlu ittuussuseq taanna suliffeqarfimmi atorneqartarpat toqqortaatigineqartarpallu.
2) Taassuma suussuseqataanik qanoq ittuussuseqataanillu siusinnerusukkut qaartiterutissaasivimmit pineqartumit tunniussisoqarsimappat.
3) Poortuummi mingoqanngitsumi panertumilu kiisalu suussusaa, annertussusaa, ukioq sananeqarfia sumilu sananeqarfia nalunaaqutserneqarsimappat.
4) Isugutammit kissassutsillu nikerarujussuarnerannit sunnerneqarsimanngippat.
5) Nr. 1-4-mi allassimasut apeqqutaatinnagit qaartiterutissaasivimmi pisortap akisussaasuusup tigusinissaq isumannaatsutut naliliiffigippagu.
§ 62. Isumannaallisaaneq eqqarsaatigalugu pisariaqartinneqarpat, qaartiiterutissanut naalakkersuisup attartornermut akiliuteqartitsinikkut, qaartiterutissaasivimmik piginnittoq peqqusinnaavaa, qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, pisortanit pigineqartunik toqqortaqaqqullugu.
§ 63. Qaartiterinermi atortussianik § 3, nr. 1-4-mi, taaneqartunik suujunnaarsitsineq, qaartitsinikkut imaluunniit ikuallaanikkut pissaaq. Pisortat peqqussutaasigut allatigut piumasarineqarsimappat, ikuallaalinnginnermi, pisortanit oqartussaasunit ikuallaanissamut akuersissummik qinnuteqartoqaqqaassaaq. Qaartitsissutissanik kukutsissutissanillu § 3, nr. 5-mi, taaneqartunik suujunnaarsitsineq, qaartitsinikkut pissaaq.
Imm. 2. Suujunnaarsitsinermi isumannaallisaatit, isumannaallisaanermi ungasissuserititassat ileqqullu tunngaviusut nalinginnaasumik qaartitsisarnermi malinneqartartut malinneqassapput.
Imm. 3. Suujunnaarsitsinissaq taamaallaat qaartiterinermi pisortamit akuerisamit isumagineqarsinnaavoq.
Imm. 4. Piginnittoq pisussaavoq qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut ulloq sananeqarfiannit naatsorsukkamik ukiunit pingasunit pisoqaanerusut suujunnaarsissallugit.
Nakkutilliinermut allattuiviit
§ 64. Kinaluunniit, qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, toqqorsivissatut qaartiterutissaasivimmik akuerisaassumik piginnittoq, qaartiterutissaasivinnut, qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, 50 kiilut sinnerlugit toqqorsivineqarsinnaasutut akuerisani tamaginni, qaammatisiutit malillugit ukiup ilivitsup ingerlanerani, qaartiterinermi atortussianit § 3, nr. 1-4-mi, taaneqartunit aamma qaartitsissutissanit kukutsissutissanillu § 3, nr. 5-mi, taaneqartunit ilanngaatigineqartut ilassutigineqartullu tamaasa, kiisalu suujunnaarsitsinerup kingunerisaanik ilanngaatigineqartut, nakkutiginninnermut allattuivinnut allattussavai.
Imm. 2. Qaammatisiutit malillugit ukiumut pineqartumut nakkutiginninninermut allattuiviit:
1) Elektroniskinngorlugit aamma naqitanngorlugit minnerpaamik ukiuni 5-ni toqqortarineqassapput.
2) Qeratasuumik ungaloqassapput quppernerilu normulersugaassallutik, quppernerilu aalajangersimasut nusoqqusaassanngillat.
3) Qarasaasiakkut aningaasaqarnermik aqutsissut akuerisaq atorlugu allattorneqassapput, taannalu minnerpaamik sapaatip akunneranut ataasiarlugu backup-iliorneqartassaaq.
4) Qaartiterutissaasivimmi pisortamit akisussaasuusumit paarineqassapput, aammalu qaartiterutissaasivimmut qimanneqanngisaannassallutik.
5) Ulluisa tulleriinneri malillugit tulleriinneqassapput, qarasaasiakkut naatsorsuusiornerusinnaasut apeqqutaatinnagit. Naqqiinerit taamaallaat allareersimasat titarlugit nutaamik allaqqinnerisigut pisinnaavoq.
Imm. 3. Qaartiiterutissanut naalakkersuisoq nakkutiginninnermut allattuiviit assilinerinik tunineqarnissaminik qaartiterutissaasivimmik piginnittumut piumasaqarsinnaavoq.
§ 65. Qaartiterutissaasiviup nakkutilliiffigineqarnerani nakkutiginninnermut allattuiviit nakkutilliisumut takutinneqassapput, nakkutilliisullu nakkutilliinermini nakkutiginninnermut allattuiviit atsiussavai, aammalu nakkutilliinerup pissutissaqalersitsinerata kingunerisaanik oqaaseqaatini peqqussutinilu allassallugit, taamatullu qarasaasiakkut naatsorsuusiukkat nakkutilliisumut takutinneqassapput.
§ 66. Qaartiterutissaasiviup illutaanik iluarsaassinerit aserfallatsaaliuinerit allannguinerillu, taamatullu ulloq suliassap suliarineqarfia naammassineqarfialu, nakkutiginninnermut allattuivinnut allanneqassapput.
Peqqissaarnissamut malittarisassat aserfallatsaaliuinerlu
§ 67. Qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut, niooqqarneqarnerini usilersuunneqarnerinilu qamutit assakaasullit motooriat uninngatinneqassaaq. Tamannali atuutissanngilaq qamutit assakaasullit hydraulik-iata, niooqqaanermi atorneqarnera pissutigalugu, qamutit assakaasullit motooriat ingerlaatinneqartariaqarpat.
Imm. 2. Qaartiterutissaasiviup ungaluisa iluanni pujortarneq innermillu ikitsinissaq inerteqqutaapput.
§ 68. Qaartiterutissaasiviup silataani qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut, poortorneqarsimasut, allamut usilersuunneqartussanngornerini, mingoqanngitsumik panertumillu allequtserneqassapput.
Imm. 2. Qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, ataatsikkut tigusinermi, qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut niooqqarneqarlutik inissaannut iliorarneqannginnerini, qaartitsissutissat kukutsissutissallu niooqqarneqaqqaassapput inissaannullu iliorarneqarlutik.
Imm. 3. Qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut, ataatsikkut tunniunneqarnerini, qaartitsissutissat kukutsissutissallu § 3, nr. 5-mi, taaneqartut, tunniunneqannginnerini usilersuunneqannginnerinilu, qaartiterinermi atortussiat § 3, nr. 1-4-mi, taaneqartut, tunniunneqarsimassapput usilersuunneqarsimassallutillu.
Imm. 4. Kukutsissutissaq imusamit ilivitsumit annikinnerusoq tunniunneqassappat, imusamiillu kipisisoqassappat, kukutsissutissaq qisummik minguilluinnartumik panertumillu allequtserlugu, savik ipittoq atorlugu kipisisoqassaaq.
§ 69. Poortuutit atoreersimasut ikumatitsivimmut matoqqasumut qisugineqassanngillat, kisiannili annikitsukkaarlugit ikumatitamut ammasumut ikuallanneqassallutik, ikumatitarlu qaartiterutissaasivimmiit inunniillu minnerpaamik 25 meterinik ungasissusilimmiitinneqassaaq. Pisortat peqqussutaasigut allatigut piumasarineqarsimappat, ikuallaalinnginnermi, pisortanit oqartussaasunit ikuallaanissamut akuersissummik qinnuteqartoqaqqaassaaq.
§ 70. Qaartiterutissaasivimmut pisortap akisussaasuusup, qaartiterutissaasiviup taassumalu avatangiisaasa eqqiluisaartinneqartuarnissaat torersuutinneqartuarnissaallu isumagissavaa.
Imm. 2. Eqqiaanermi puuiaanermilu taamaallaat sakkut atorneqarnerminni innaallannermik pilersitsisinnaanngitsut atorneqassapput.
Imm. 3. Qaartiterutissaasivimmut inuit saviminertalinnik imaluunniit saviminernik kikiattalinnik kamippallit iseqqusaanngillat.
§ 71. Qaartiterutissaasivimmut pisortap akisussaasuusup, qaartiterutissaasivimmi taassumalu ungaluini aserortut suulluunniit erngerluni iluarsissavai.
Imm. 2. Iluarsaassinerit aserfallatsaaliuinerillu, qaammaqqusersuutit atorlugit qaammaqquteqarnissamik pisariaqartitsiviusut imaluunniit sakkunik innaallagiamoortunik atorneqarnerminni innaallatsitsisinnaasunik atortoqarfiusussat, inini qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, toqqorsiviusuni suliarineqassanngillat.
Imm. 3. Qaartiterutissaasivinni qaammartartut batteriitortut qaartoorutaasinnaajunnaarlugit isumannaallisarsimasut kisimik atorneqassapput. Batteriinik pærinillu taarsiineq taamaallaat qaartiterutissaasiviup avataani pisassaaq.
Imm. 4. Mobiltelefonit, assiliissutit atortullu elektroniskiusut allat qaartiterutissaasivimmut eqquteqqusaanngillat.
Allagartalersuineq kalerrisaarisarnerlu
§ 72. Suliffiit qaartiteriffiusut, allagartaliinikkut nalunaaqutserneqarsimassapput, tassanilu suliap ulorianassusia paasissutissiissutigineqassaaq, kiisalu qaartitsilernermi nilliatitsinikkut kalerriisaarineq atorneqartassasoq paasissutissiissutigineqassalluni.
§ 73. Kalerrisaarinermi kalerrisaarutit imaluunniit kalerrisaarinermi atortut ikuallattoornermut kalerrisaarutaanasorineqarsinnaasut atoqqusaanngillat. Kiisalu aamma:
1) Kalerrisaarineq qaartitsinissaq sekundinik 90-inik sioqqullugu aallartinneqassaaq, nilliatitsinerlu sekundit 6-it inornagit sivisussuseqartinneqassaaq.
2) Qaartitsinissaq sioqqullugu sekundini 30-ni ataannartumik nilliatitsinikkut kalerriutigineqassaaq, sumiiffiullu ulorianartorsiorfiusup aqqutiginerani ulorianaateqarsinnaasut suulluunniit qaangiutsinnagit nilliatitsineq ingerlatiinnarneqassaaq.
§ 74. Qaartiterinermi pisortaasup sumiiffiup ulorianartorsiorfiusup ersarissumik imalu annertutigisumik nalunaarsorneqarnissaa qulakkiissavaa, taamaalilluni sumiiffimmi ulorianartorsiorfimmiittut tamarmik ulorianartorsiorfiusup annertussusianik ersarissumik paasitinneqassallutik.
Imm. 2. Qaartiterinermi pisortaasup sumiiffik ulorianartorsiorfiusoq ersarissarlugu killissalissavaa, taamaalilluni qaartitsinermut atatillugu inunnik atortunillu ajoqusiisinnaaneq annikillisissallugu.
Imm. 3. Nalunaarsuinermi allagartaq ilanngussaq 4-imi takutinneqartoq atorneqassaaq. Allagartaq qernertumik sinilerneqassaaq naqinnerillu qernertut atorlugit allannertaqartinneqassalluni aammalu sungaartumik tunuliaqutaqassalluni. Allagartaq minnerpaamik 40x40 centimeterinik angissuseqassaaq.
§ 75. Allagartap § 74, imm. 3-mi, taaneqartup qanitaanut, allagartaq qaamanermik seqersitsisartoq, nunat tamalaat akornanni qaartoqarnerani ulorianartorsiorfiusunut ilisarnaatitut atorneqartoq, inissinneqassaaq. Allagartaq qaamanermik seqersitsisartoq minnerpaamik 40x40 centimeterimik angissuseqassaaq.
§ 76. Illoqarfiit nunaqarfiillu killeqarfiisa iluanni qaatitsinermi ataatsimi qaartiterinermi atortussianit § 3, nr. 1-4-mi, taaneqartunit 10 kiilut sinnerlugit atorlugit qaartitsinissaq naatsorsuutigineqarpat, tamanna nalunaaquttap akunneranik ataatsimik sioqqullugu politiinut nalunaarutigineqassaaq.
§ 77. Qaartiterutissaasiviup ungaluisa killilikkat matuanni aamma qaartiterutissaasiviup iigaani silarlerni matuinilu allagarsiisoqassaaq, imatut allassimasumik: "Navialiffiusinnaavoq/Farligt område/Danger – explosives – keep out" kiisalu imatut allassimasumik: "Pujortarneq Innermillu atuineq inerteqqutaapput/Tobaksrygning og brug af åben ild forbudt/Danger – no smoking, no naked flames, no matches".
Imm. 2. Allagartat imm. 1-imi taaneqartut minnerpaamik 40x40 centimeterimik angissuseqassapput. Allagartaq qernertumik sinilerneqassaaq, naqinnerillu qernertut atorlugit allannertaqartinneqassalluni aammalu sungaartumik tunuliaqutaqassalluni.
Imm. 3. Imm. 1-2, illerfinnut qaartiterutissaasivinnut, sikaavinnut qaartiterutissaasivinnut aamma containerinut sisannut illerfimmik qaartiterutissaasivimmik imaluunniit sikaavimmik qaartiterutissaasivimmik imaqartunut, atuutissanngillat.
§ 78. Qamutit assakaasullit benziinamik dieselimilluunniit ikummatillit, qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, assartuinermut atorneqartut, ulorianartorsiornermut mianersoqqussutinik sungaartoq aappaluartumik nalunaaqutserneqarsimassapput. Allagartap naqqa 40 centimeteriussaaq portussusaalu 30 centimeteriussalluni. Tamatuma saniatigut allagartat qaamanermik seqertitsisartuussapput aammalu sinaasa titarneri qernertut 1,5 centimeterinik issussuseqassallutik, kiisalu sanimoortuutillugit qamutit assakaasuisaa saannut tunuannullu ikkunneqarsimassallutik.
Imm. 2. Imm. 1 naapertorlugu qamutit assakkasullit saneraasigut illugiinnik tunuanilu, ulorianartoqarneranut allagartalersorsimassapput.
Imm. 3. Imm. 2 naapertorlugu ulorianartoqarneranut allagarsiussat minnerpaamik 25x25 centimeterinik angissuseqassapput, aammalu suussusiliinerup iluani inissisimaffiup ilisarnaataanik aamma ataatsimoortinneqarsinnaasuni sorlerni inissisimaffiup ilisarnaataanik naqinnemik, nassiusat poortuutaanni ilisarnaasiussat assiginik nalunaaqutserneqarsimassallutik.
Illerfiit, sikaaviit containerillu sisaat qaartiterutissaasiviit
§ 79. Illerfiup qaartiterutissaasiviup imaluunniit sikaaviup qaartiterutissaasiviup ungaluisa killilikkat aamma containerip sisammik sanaajusup, illerfimmik qaartiterutissaasivimmik imaluunniit sikaavimmik qaartiterutissaasivimmik imallip ungaluisa matuanni, kiisalu illerfiup qaartiterutissaasiviup imaluunniit sikaaviup qaartiterutissaasiviup qaavani imaluunniit containerip sisammik sanaajusup silataata iigaani silarlermi allagarsiisoqassaaq, imatut allassimasumik: "Navialiffiusinnaavoq/Farligt område/Danger – explosives – keep out" kiisalu imatut allassimasumik: "Pujortarneq Innermillu atuineq inerteqqutaapput/Tobaksrygning og brug af åben ild forbudt/Danger – no smoking, no naked flames, no matches".
Imm. 2. Allagartat imm. 1-imi taaneqartut minnerpaamik 40x40 centimeterinik angissuseqassapput. Allagartat qernertumik sinilerneqassapput, naqinnerillu qernertut atorlugit allannertaqartinneqassallutik aammalu sungaartumik tunuliaqutaqassallutik.
§ 80. Qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut, assartuutinit ukunannga allaanerusut atorlugit assartoqqusaanngillat:
1) Timmisartoq imaluunniit qulimiguulik.
2) Umiarsuaq.
3) Qamutit assakaasullit benziinamik imaluunniit dieselimik ikummateqartut.
4) Immakkut angallat.
5) Qimusseq.
6) Pisuinnarluni.
§ 81. Akoorutissianik atortussianillu § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, assartuinermi ataatsimi assartorneqartut amerlassusaat killeqartinneqassapput piffissarlu assartuiffiusoq sapinngisamik sivikinnerpaatinneqassalluni.
Imm. 2. Qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik assartuinermi:
1) Assartuineq peqqissaartumik mianersortumillu ingerlanneqassaaq.
2) Sapinngisamik assartuut naleqqunnerpaaq atorneqassaaq.
3) Assartuinermi aqqutissat, ajutoornermi annikinnerpaamik kingunerluuteqarfiusussat toqqarneqassapput.
4) Qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, imminnut qanittunik sanaartorfiusut, atuarfiit, mittarfiillu sanioqqullugit, 250 kiilu sinnerlugu oqimaassusilinnik assartuisoqarniartillugu, politiit ilisimatinneqassapput.
5) Assartuineq toqqaannartumik aqqutaani unigani ingerlanneqassaaq.
Imm. 3. Kinaluunniit qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, qamutit assakaasullit motoorillit atorlugit assartuisoq, qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, passussinissamut assartuinissamullu pikkorissartitsinermik qaartiiterutissanut naalakkersuisup akuerisaanik ingerlatsisimassaaq angusisimassallunilu. Pikkorissarsimanermut uppernarsaatip assilinera tamatigut nassarneqartassaaq, piumaffigineqarnermilu takutinneqartassalluni.
Imm. 4. Qamutinik assakaasulinnik motoorilinnik, qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, assartuutaasunik ingerlatitsisuusoq, minnerpaamik ukiuni marlunni qamutinik assartuutinik taamaattumik ingerlatitsinissamut misilittagaqarsimassaaq.
§ 82. Qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, 250 kiilut sinnerlugit assartuinermi, qamutini assakaasulinni issimasut minnerpaamik marluussapput, tassalu aquttoq ikiortilu. Aammattaaaq maleruagassat uku atuupput:
1) Motoori unittoorpat imaluunniit angallannermi ajornartorsiortoqarpat, aquttup qamutit assakaasullit qimassanngilai, ikiortaasullu angallattut inuillu allat qanitaminniittut mianersoqqullugit kalerrisassavai.
2) Qamutit assakaasullit ikuallalissagaluarpata, aquttup ikiortaatalu erngerlutik inneq qamisarniarlugu misilissavaat.
3) Usit ikuallalissagaluarpata, aquttup ikiortaatalu erngerlutik eqqaminniittut qimagussortissavai, aammalu inneq qaminniarsarissanngilaat.
§ 83. Assartuinermi ataatsimi qamutinik assakaasulinnik pineqartunik assartorneqarsinnaasut annerpaamik qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut amerlassusissaattut ilanngussaq 5-mi taaneqartutut annertussuseqassapput.
§ 84. Qamutit assakaasullit, qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, assartuutaasut kinngussappata, sumiiffiup matuneqarnissaa usillu kinngussunneqartut peerneqarnissaat eqqarsaatigalugit aquttup politiit erngerluni aggersassavai.
Imm. 2. Sumiiffik ajutoorfiusoq susassaqanngitsunit tikinneqarnaveerlugu matuneqassaaq. Aquttup piaartumik, pisortaq qaartiterutissaasivimmut tigusisussamut akisussaasuusoq, ajutoorneq pillugu ilisimatissavaa.
§ 85. Sillimanissaq eqqarsaatigalugu pisariaqartinneqarpat, qaartiiterutissanut naalakkersuisoq politiilluunniit imminnut attuumassuteqanngitsumik aalajangiisinnaapput qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, assartuineq, aqqutit aalajangersimasut, pinngitsaaliissummik aqqutissat, aqqutigalugit pisassasoq, taamatullu qaartiiterutissanut naalakkersuisoq politiilluunniit aalajangiisinnaapput, assartuineq taamaallaat piffissani immikkut ittumik aalajangikkani pisassasoq.
Imm. 2. Qaartiiterutissanut naalakkersuisup politiilluunniit pinngitsaaliissummik aqqutissatut aalajangiinerat, najukkami nalunaarummi tamanut saqqummiinikkut, nalunaarutigineqarsinnaavoq.
Imm. 3. Qaartiiterutissanut naalakkersuisup politiillu akornanni, pinngitsaaliissummik aqutsissat ilalu ilanngullugit pillugit, tak. imm. 1 aamma 2, isumaqatigiinngittoqarnerani, politiit inassutaat malinneqassaaq.
§ 86. Qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, umiarsuakkut imaluunniit timmisartukkut assartuineq, sapinngisamik sumiiffimmut atuiffissamut toqqaannartumik pissaaq.
§ 87. Assartorneqartut annertussusaat imaluunniit isumannaallisaanermut tunngasut pissutigalugit pisariaqartillugu, qaartiiterutissanut naalakkersuisoq aalajangersinnaavoq, qaartiterinermi atortussianik § 3, nr. 1-4-mi, taaneqartunik aamma qaartitsissutissat kukutsissutissallu § 3, nr. 5-mi, taaneqartut assartuinermi ADR-imi maleruagassat tamakkiisumik ilaannakuusumilluunniit naapertorlugit pissasoq.
§ 88. Qamutit assakaasullit, qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, assartuisut, qullermik mianersoqqussutitut ikittaartartumik qaammartartunillu batteriilinnik marlunnik, nassataqassapput.
§ 89. Qamutit assakaasullit benziinamik imaluunniit dieselimik ikummatillit atorlugit qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, 250 kiilut angullugit annertussusilinnik assartuinermi, qatserutit qajuusaasanik imallit 2 kiilukkaat akuerisat ikinnerpaamik 2-luk, nassarneqassapput.
Imm. 2. Qamutit assakaasullit benziinamik imaluunniit dieselimik ikummatillit atorlugit qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, 250 kiilut sinnerlugit annertussusilinnik assartuinermi, qatserutit qajuusaasanik imallit 6 kiilukkaat akuerisat ikinnerpaamik 2-luk, nassarneqassapput.
Imm. 3. Assartuutit allat atorlugit, qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, assartuinermi, qatserut qajuusaasanik imalik 2 kiilunik oqimaassusilik akuerisaq minnerpaamik 1, nassarneqassaaq.
§ 90. Qamutit assakaasullit benziinamik dieselimilluunniit ikummatillit, qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi taaneqartunik, assartuinermi atorneqartut, ingerlanneqarnermikkut isumannaallisaanerlu eqqarsaatigalugu, isumannaatsumik pitsaassuseqassapput.
Imm. 2. Qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, assartorneqartunik piginnittoq, imm. 1 naapertorlugu piumasaqaataasut naammassineqarnissaannut, akisussaasuuvoq.
§ 91. Assartuutigineqartussaq aaqqissugaassaaq qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut, qajannaatsumik aalajangerlugillu usilersuunneqarsinnaassallutik. Usilersuinermi ingerlaarnermilu innaallattoqarsinnaassanngilaq, soorlu savimerngup saviminermut allamut kalluunneratigut.
Imm. 2. Qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut poortuutissanik § 52, imm. 1, naapertorlugu poortuuteqartinneqarlutik assartorneqassapput. Poortuutit ammarnaveerlugit, mingutsinneqarnaveerlugit isugutsertinneqarnaveerlugillu illersorneqassapput.
§ 92. Qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut, assartorneqarnerminni kissamut, innermut innaallagissallu innaallanneranut illersorneqassapput.
Imm. 2. Qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik assartuinermi, usingiaanermi usilersuinermilu pujortarneq inerteqqutaavoq.
Imm. 3. Qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut, assartorneqarnerini tunisassiat taakku imminnut minnerpaamik meterimik ataatsimik ungasitsigisunngorlugit ilineqarnissaat, aammalu ingerlaarnermi ungasissusissap tamatuma attatiinnarnissaa qulakkeerneqassaaq.
§ 93. Kapitalimi matumani maleruagassat malillugit angallassineq ingerlanneqarnersoq nakkutiginiarlugu, qamutit assakaasullit qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik angallassisut kiisalu qamutit assakaasullit usii, politiit misissorsinnaavaat.
Umiarsuarmik assartuineq
§ 94. Umiarsuarmik assartuinermi qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut, umiarsuup sinaatigut assartuummut, § 80-imi taaneqartumut toqqaannartumik niuneqassapput, imaluunniit § 95, imm. 3-mi, nunaminertamut taaneqartumut ilineqarallassallutik.
§ 95. Qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, Kalaallit Nunaannukartumik umiarsuarmik angallassisup (aallarussisup) tunniussisoqartinnagu nakkutigissavaa, tigusisussaq qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, eqqussinissamik akuersissummik atuuttumik pigisaqartoq.
Imm. 2. Qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, umiarsualivimmi tikiffissami tigusisussap aqqa oqarasuaataatalu normua aallarussisup pissarsiarissavaa.
Imm. 3.Umiarsualivimmi nunaminertamik qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut imm. 5 naapertorlugu aaneqarnissaasa tungaanut inissiiviugallarsinnaasumik peqartoqarnissaa umiarsualivimmut oqartussaasup isumagissavaa. Nunaminertaq pigineqartoq umiarsualivimmut oqartussaasumit allarussisumut uppernarsarneqaqqaartinnagu, qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut, aallarussisup angallakkumanngissinnaavai. Nunaminertami qatserutit qajuusaasanik imallit 6 kiilukkaat akuerisat ikinnerpaamik 2-luk pigineqassapput.
Imm. 4. Qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut, umiarsuarmit niuneqannginnerini kingusinnerpaamik minutsit 15-it sioqqullugit, qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut, niuneqarniartut aallarussisup tigusisussamut nalunaarutigissavaa.
Imm. 5. Qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut, umiarsuarmit nunaminertamut imm. 3-imi taaneqartumut niuneqarnerannit, kingusinnerpaamik nalunaaquttap akunnerisa marluk qaangiunnerini, qaartiterutissaasivimmut akuerisamut erniinnaartumik assartuinissaq siunertaralugu, tigusisussap qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut, assartuutissamut, tak. § 80, usilersuullugit aallartissimassaaq,
Imm. 6. Qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut, umiarsuarmit niuneqarnerannit aammalu imm. 3-mi taaneqartumut nunaminertamut inissinneqarnerannit, imm. 5-mi taaneqartumi, kingusinnerpaamik nalunaaquttap akunnerisa 48-it qaangiunnerini, tigusisussap, qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut, usilersuutinngippagit, qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut, aaneqarsimanngitsut tigusisussamut akiligassanngorlugu aallarussisup suujunnaarsisinnaavai, tak. § 63.
Imm. 7. Qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut, nunaminertamut imm. 3-mi taaneqartumut inissisimanerini, nunaminertaq qatserisartuni pigaartunit, qaartiterinermi atortussianik § 3, nr. 1-4-mi, taaneqartunik aamma qaartitsissutissat kukutsissutissallu § 3, nr. 5-mi, taaneqartut passussinissamik sungiussisimasunit ikinnerpaamik 2-nit ingerlaavartumik nakkutigineqassaaq.
Imm. 8. Qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut imm. 3-imi taaneqartumi nunaminertamiilerpata, piaartumik politiit ilisimatinneqassapput, ilanngullugu piffissap imm. 3-imi taaneqartumi nunaminertamiititsinerup sivisussusaannik allannguisoqarnera.
§ 96. Qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut, umiarsuaq alla atorlugu umiarsualivimmut apuuffissaannut ingerlateqqitassanngorlugit, umiarsuarmik umiarsualivimmut tikiunneqarpata, qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut, umiarsuarmiit umiarsuarmut allamut toqqaannartumik usilersuunneqassapput.
Imm. 2. Umiarsuarmiit umiarsuarmut allamut imm. 1 naapertorlugu usilersuussinissaq atortut sulinerluunniit peqqutigalugu ajornarluinnassappat, qaartiterinermi atortussiat § 3, nr. 1-4-mi, taaneqartut aamma qaartitsissutissat kukutsissutissallu § 3, nr. 5-mi, taaneqartut nunaminertamut § 95, imm. 3-mi, taaneqartumut nalunaaqutap akunneri 48-t tikillugit uninngatinneqarsinnaapput. Tamatuma kingorna qaartiterinermi atortussiat § 3, nr. 1-4-mi, aamma qaartitsissutissat kukutsissutissallu § 3, nr. 5-mi, taaneqartut taaneqartut qaartiterutissaasivimmut akuerisamut inissinneqassapput imaluunniit umiarsuarmut qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik umiarsualivimmut apuuffissaannut assartuisussamut usiliunneqassallutik.
§ 97. Qaartiiterutissanut naalakkersuisup nalunaarummi matumani maleruagassat malinneqarnerat nakkutigissavaa.
Imm. 2. Nakkutilliinermi suliassat ilaatigut sukkulluunniit nalunaaqqaarani nalunaaqqaarluniluunniit takkunnikkut isumagineqartassapput.
Imm. 3. Nakkutilliinermi oqartussaasut nalunaarutip matuma malinneqarnissaanik peqqusisassapput, kiisalu unioqqutitsinernik politiinut unnerluussisassallutik.
Imm. 4. Nakkutilliinermut atatillugu nakkutilliinermut oqartussaasut qaartiterinermi atortussianit § 3, nr. 1-4-mi taaneqartunit aamma qaartitsissutissanit kukutsissutissanillu § 3, nr. 5-mi, taaneqartunit misissugassamik teknikkikkut misissorneqartussanik, tigusisinnaapput.
Imm. 5. Nakkutilliinermi oqartussaasut nakkutilliinermi suliassanik isumagisaqarnerminnut atatillugu politiinit ikioqqusinnaapput.
Immikkut ittumik akuersissuteqarneq
§ 98. Qaartiiterutissanut naalakkersuisoq nalunaarummit matumannga uniuinissamut immikkut ittumik akuersissuteqarsinnaavoq, taamaattorli tassani § 7, § 8, imm. 2, § 26, imm. 2 aamma § 85, imm. 3, pineqanngillat.
§ 99. Akuersissutinut tunngavigineqartut atuukkunnaarsimappata, akuersissutit nalunaarut manna naapertorlugu tunniunneqartut ataavartumik imaluunniit piffissamut aalajangersimasumut atorunnaarsinneqarsinnaapput.
Imm. 2. Qaartiterutissanut naalakkersuisup isumannaallisaaneq eqqarsaatigalugu pisariaqartutut naliliiffigippagu, qaartiterinermi pisortaq qaartiterinermi periaatsit ilisimasani attatiinnarniarlugit pikkorissaanermut, qaartiterutissanut naalakkersuisumit akuerisaasumut, peqataassaaq.
§ 100. Makkua Kalaallit Nunaanni pinerluttulerinermut inatsit malillugu pineqaatissiinermik kinguneqarsinnaapput:
1) § 6, imm. 1-imik, § 8, imm. 1-imik, § 10, imm. 1-imik aamma 3-imik, § 11-imik, § 12, imm. 1-imik aamma 3-imik, §§ 13-14-imik, § 16-imik, § 18,-imik, § 19, imm. 1-imik, §§ 24-25-imik, § 26, imm. 1-imik, §§28-29, § 30, imm. 1-mik, § 31, imm. 4-mik, §§ 32-39-imik, §§ 41-43-imik, § 44, imm. 1-3, §§ 45-50-imik, § 52-imik, § 53, imm. 1-imik, §§ 54-61-imik, § 63-imik, § 64, imm. 1-imik aamma 2-imik, §§ 65-76-imik, § 77, imm. 1-imik aamma 2-imik, §§ 78-84-imik, § 86-imik, §§ 88-92-imik aammalu §§ 94-96-imik unioqqutitsinerit.
2) § 6, imm. 2, aamma § 44, imm. 4 naapertorlugit atugassarititaasunik aalajangersakkanik unioqqutitsinerit.
3) § 62, § 64, imm. 3, § 85, imm. 1, § 87 aamma § 97, imm. 3 naapertorlugit peqqussutinik naalakkiutinillu malinninnginnerit.
Imm. 2. Suliffeqarfik, naalagaaffimmit, Namminersornerullutik Oqartussanit, kommunimit imaluunniit kommunit suleqatigiiffiannit kommunalbestyrelsit aamma nunaqarfinni aqutsisut il.il. pillugit Inatsisartut inatsisaanni § 64-imi pineqartumit, tamakkiisumik ilaannaasumilluunniit pigineqartoq, aktieselskabi, anpartsselskabi, andelsselskabi assigisaaluunniit unioqqutitsisuusimappat, suliffeqarfik ilaalu ilanngullugit taamatut akisussaasuunissamik pisussaatinneqarsinnaavoq. Tamanna aamma atuutissaaq Namminersornerullutik Oqartussat, kommuni imaluunniit kommunit suleqatigiiffiat kommunalbestyrelsit aamma nunaqarfinni aqutsisut il.il. pillugit Inatsisartut inatsisaanni § 64-imi pineqartoq unioqqutitsisuusimappat.
Atuutilerfissaa, ikaarsaarnermut aalajangersakkat ilaalu ilanngullugit
§ 101. Nalunaarut manna 1. september 2007-imi atuutilerpoq.
Imm. 2. Tamatumunnga peqatigitillugu, akoorutissat qaartuujasut pillugit Namminersornerullutik Oqartussat nalunaarutaat nr. 14, 21. august 2006-imeersoq, atorunnaarpoq.
§ 102 Qaartiterutissaasivimmik piginnittoq, nalunaarutip matuma atuutilernerani, suut qaartuujasut Kalaallit Nunaannut eqqunneqarnerat, tunniunneqarnertarnerat, inissisimaneqartarnerat, sananeqartarnerat atorneqartarnerallu pillugit Namminersornerullutik Oqartussat nalunaarutaat nr. 12, 21. januar 1986-imeersoq naapertorlugu imaluunniit akoorutissat qaartuujasut pillugit Namminersornerullutik Oqartussat nalunaarutaat nr. 14, 21. august 2006-imeersoq, naapertorlugu, akuerisaasoq, kingusinnerpaamik 1. januar 2008-imi qaartiterutissaasiviit nalunaarummi matumani piumasaqaatinut naapertuuttunngortinneqarnissaannik qulakkeerissaaq.
Imm. 2. Qaartiterinermi pisortatut atuunnissamut akuersissut akoorutissat qaartuujasut pillugit Namminersornerullutik Oqartussat nalunaarutaat nr. 14, 21. august 2006 naapertorlugu nalunaarutigineqarsimasoq, piffissap atuuffissatut akuerisaasup naanerani atorunnaassaaq.
Imm. 3. Qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, pisinissamik atuinissamillu akuersissut akoorutissat qaartuujasut pillugit Namminersornerullutik Oqartussat nalunaarutaat nr. 14, 21. august 2006 naapertorlugu nalunaarutigineqarsimasoq, piffissap atuuffissatut akuerisaasup naanerani atorunnaassaaq, taamaattorli kingusinnerpaamik 31. december 2007.
Imm. 4. Qaartiterutissaasivimmut pisortatut akisussaasuusoq taassumalu sinniisissai marluk qaartiterinermi atortussianik § 3, nr. 1-4-mi, taaneqartunik aamma qaartitsissutissanik kukutsissutissanillu § 3, nr. 5-mi, taaneqartunik, qaartiterutissanut naalakkersuisumit akuerisaasumik, passussinissamik angallassinissamillu kingusinnerpaamik 1. marts 2008 pikkorissareersimassapput angusisimassallutillu.
Namminersornerullutik Oqartussat, ulloq 16. juli 2007
Olafur P. Nielsen
bkg_16 2007_bilag1_grl pdf
bkg_16 2007_bilag2_grl pdf
bkg_16 2007_bilag3_grl pdf
bkg_16 2007_bilag4_grl pdf
bkg_16 2007_bilag5_grl pdf

References: § 25
 § 25
 § 26

§ 1
 § 3
 § 3

§ 2
 § 3
 § 3
 § 3
 § 3
 § 3
 § 3

§ 3

§ 4
 § 3

§ 5
 § 3
 § 3
 § 3
 § 3

§ 6
 § 3
 § 3
 § 7

§ 7
 § 3
 § 3

§ 8
 § 3
 § 3
 § 3
 § 3

§ 9

§ 10
 § 3
 § 3
 § 3
 § 3
 § 3
 § 3

§ 11
 § 3
 § 3
 § 3
 § 3
 § 3
 § 3

§ 12
 § 3
 § 3
 § 3
 § 3

§ 13
 § 12
 § 3
 § 3
 § 3
 § 3

§ 14
 § 3
 § 3
 § 3
 § 3
 § 3
 § 3
 § 3
 § 3
 § 3
 § 3
 § 3
 § 3

§ 15
 § 3
 § 3
 § 3
 § 3

§ 16
 § 3
 § 3
 § 12
 § 3
 § 3
 § 3
 § 3

§ 17
 § 3
 § 3
 § 3
 § 3

§ 18
 § 3
 § 3

§ 19
 § 20

§ 20

§ 21

§ 22

§ 23

§ 24

§ 25
 § 3
 § 3

§ 26
 § 3
 § 3
 § 3
 § 3
 § 3
 § 3
 § 3
 § 3

§ 27

§ 28
 § 3
 § 3
 § 3

§ 29
 § 3
 § 3
 § 63

§ 30
 § 3
 § 3

§ 31
 § 46
 § 32

§ 32
 § 31

§ 33
 § 5
 § 3
 § 3

§ 34
 § 3
 § 3
 § 35

§ 35

§ 36
 § 3
 § 3
 § 3
 § 3

§ 37
 § 3
 § 3

§ 38
 § 3
 § 3

§ 39

§ 40

§ 41

§ 42
 § 3
 § 3
 § 3
 § 3
 § 3
 § 3
 § 3
 § 3
 § 3
 § 3

§ 43
 § 3
 § 3

§ 44
 § 3
 § 3
 § 3
 § 3

§ 45
 § 3
 § 3
 § 3
 § 3
 § 46

§ 46
 § 31

§ 47
 § 3
 § 3

§ 48

§ 49

§ 50

§ 51

§ 52
 § 3
 § 3
 § 3
 § 3

§ 53
 § 3
 § 3
 § 3
 § 3

§ 54
 § 3
 § 3

§ 55

§ 56
 § 3
 § 3
 § 3
 § 3

§ 57
 § 3
 § 3
 § 3
 § 3
 § 52

§ 58
 § 3
 § 3
 § 3
 § 3
 § 3
 § 3
 § 3
 § 3
 § 3
 § 3
 § 81
 § 3
 § 3

§ 59
 § 3
 § 3

§ 60
 § 3
 § 3
 § 3
 § 3

§ 61
 § 3
 § 3
 § 3
 § 3

§ 62
 § 3
 § 3

§ 63
 § 3
 § 3
 § 3
 § 3

§ 64
 § 3
 § 3
 § 3
 § 3
 § 3
 § 3

§ 65

§ 66

§ 67
 § 3
 § 3

§ 68
 § 3
 § 3
 § 3
 § 3
 § 3
 § 3
 § 3
 § 3
 § 3
 § 3

§ 69

§ 70

§ 71
 § 3
 § 3

§ 72

§ 73

§ 74

§ 75
 § 74

§ 76
 § 3

§ 77

§ 78
 § 3
 § 3

§ 79

§ 80
 § 3
 § 3

§ 81
 § 3
 § 3
 § 3
 § 3
 § 3
 § 3
 § 3
 § 3
 § 3
 § 3
 § 3
 § 3

§ 82
 § 3
 § 3

§ 83
 § 3
 § 3

§ 84
 § 3
 § 3

§ 85
 § 3
 § 3

§ 86
 § 3
 § 3

§ 87
 § 3
 § 3

§ 88
 § 3
 § 3

§ 89
 § 3
 § 3
 § 3
 § 3
 § 3
 § 3

§ 90
 § 3
 § 3
 § 3
 § 3

§ 91
 § 3
 § 3
 § 3
 § 3
 § 52

§ 92
 § 3
 § 3
 § 3
 § 3
 § 3
 § 3

§ 93
 § 3
 § 3

§ 94
 § 3
 § 3
 § 80
 § 95

§ 95
 § 3
 § 3
 § 3
 § 3
 § 3
 § 3
 § 3
 § 3
 § 3
 § 3
 § 3
 § 3
 § 3
 § 3
 § 3
 § 3
 § 3
 § 3
 § 80
 § 3
 § 3
 § 3
 § 3
 § 3
 § 3
 § 63
 § 3
 § 3
 § 3
 § 3
 § 3
 § 3

§ 96
 § 3
 § 3
 § 3
 § 3
 § 3
 § 3
 § 95
 § 3
 § 3
 § 3
 § 3

§ 97
 § 3
 § 3

§ 98
 § 7
 § 8
 § 26
 § 85

§ 99

§ 100
 § 6
 § 8
 § 10
 § 11
 § 12
 § 16
 § 18
 § 19
 § 26
 § 30
 § 31
 § 44
 § 52
 § 53
 § 63
 § 64
 § 77
 § 86
 § 6
 § 44
 § 62
 § 64
 § 85
 § 87
 § 97
 § 64
 § 64

§ 101

§ 102
 § 3
 § 3
 § 3
 § 3